CELEX: 52021PC0677
Language: hr
Date: 2021-10-27
Title: Prijedlog ODLUKE VIJEĆA o stajalištu koje treba zauzeti u ime Europske unije u okviru Konvencije o zaštiti morskog okoliša i obalnog područja Sredozemlja („Barcelonska konvencija”) u pogledu donošenja Odluke donošenju izmjena regionalnog plana za gospodarenje morskim smećem u Sredozemlju u okviru članka 15. Protokola o zaštiti Sredozemnog mora od onečišćavanja iz izvora i djelatnosti na kopnu („Protokol o onečišćavanju s kopna”)

EUROPSKA KOMISIJA
            Bruxelles, 27.10.2021.
            COM(2021) 677 final
            2021/0354(NLE)
            
            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Konvencije o zaštiti morskog okoliša i obalnog područja Sredozemlja („Barcelonska konvencija”) u pogledu donošenja Odluke donošenju izmjena regionalnog plana za gospodarenje morskim smećem u Sredozemlju u okviru članka 15. Protokola o zaštiti Sredozemnog mora od onečišćavanja iz izvora i djelatnosti na kopnu („Protokol o onečišćavanju s kopna”)
            
               
         
         
            
               OBRAZLOŽENJE
            
            
               1.Predmet prijedloga
            
            
               Ovaj se prijedlog odnosi na stajalište koje treba zauzeti u ime Unije na 22. sastanku ugovornih stranaka Konvencije o zaštiti morskog okoliša i obalnog područja Sredozemlja („Barcelonska konvencija”) i njezinih protokola o odluci o donošenju izmjena regionalnog plana za gospodarenje morskim smećem u Sredozemlju u okviru članka 15. Protokola o zaštiti Sredozemnog mora od onečišćavanja iz izvora i djelatnosti na kopnu („Protokol o onečišćavanju s kopna”).
            
            
               2.Kontekst prijedloga
            
            
               2.1.Konvencija o zaštiti morskog okoliša i obalnog područja Sredozemlja i njezini protokoli
            
            
               Barcelonska konvencija i njezinih sedam protokola donesenih u okviru Mediteranskog akcijskog plana čine glavni regionalni pravno obvezujući multilateralni sporazum o zaštiti okoliša za Sredozemno more.
            
            
               Protokol o zaštiti Sredozemnog mora od onečišćavanja iz izvora i djelatnosti na kopnu („Protokol o onečišćavanju s kopna”) jedan je od sedam protokola uz Barcelonsku konvenciju. Cilj mu je da se poduzmu sve odgovarajuće mjere za sprečavanje, smanjenje i u najvećoj mogućoj mjeri uklanjanje onečišćenja Sredozemnog mora uslijed odlaganja otpada ili drugih tvari.
            
            
               Europska unija stranka je Protokola o onečišćavanju s kopna (izmijenjenog)
                  1
               . 
            
            
               2.2.Sastanak ugovornih stranaka Barcelonske konvencije i njezinih protokola
            
            
               Na sastanku ugovornih stranaka Barcelonske konvencije i njezinih protokola okupljaju se ministri i viši dužnosnici koji predstavljaju sve ugovorne stranke Barcelonske konvencije i njezinih protokola. Sastanak ugovornih stranaka održat će se od 7. do 10. prosinca 2021. u Antalyi (Turska).
            
            
               U skladu s člankom 25. Barcelonske konvencije Europska unija („EU”) ostvaruje svoje pravo glasa brojem glasova jednakim broju njezinih država članica koje su ugovorne stranke te Konvencije i jednog od njezinih protokola ili više njih. EU ne ostvaruje svoje pravo glasa kad ga ostvaruju njegove države članice i obratno. 
            
            
               U skladu s člankom 15. stavkom 1. Protokola o onečišćavanju s kopna odluke o donošenju akcijskih planova, programa i mjera donose se dvotrećinskom većinom glasova ugovornih stranaka koje su prisutne i glasuju. 
            
            
               2.3.Predviđeni akt za 22. sastanak ugovornih stranaka Barcelonske konvencije i njezinih protokola
            
            
               Na sljedećem ministarskom sastanku ugovorne stranke Barcelonske konvencije i njezinih protokola trebaju donijeti Odluku o donošenju izmjena regionalnog plana za gospodarenje morskim smećem u Sredozemlju u okviru članka 15. Protokola o onečišćavanju s kopna („predviđeni akt”).
            
            
               Regionalni planovi bit će obvezujući za Uniju u skladu s člankom 15. stavkom 3. Protokola o onečišćavanju s kopna. 
            
            
               3.Stajalište koje treba zauzeti u ime Unije
            
            
               Djelovanje u cilju smanjenja količine morskog smeća bitan je element zakonodavstva Unije za zaštitu morskog okoliša, bioraznolikosti i ekosustava.
            
            
               U skladu s 14. ciljem održivog razvoja i Napuljskom deklaracijom, predviđenim aktom pružit će se nove definicije i proširiti područje primjene mjera u četiri glavna područja (gospodarski instrumenti, kružno gospodarstvo za plastiku te kopneni i morski izvori morskog smeća). Aktom se zahtijeva i da se od 2025. donose preventivne mjere za postizanje kružnog gospodarstva za plastiku, posebice postupnim zaustavljanjem potrošnje i proizvodnje određenih plastičnih proizvoda za jednokratnu uporabu te ograničavanjem uporabe određenih kemijskih aditiva koji izazivaju zabrinutost u proizvodnji plastike (u skladu sa Stockholmskom konvencijom). 
            
            
               Stajalište Unije potrebno je zbog pravno obvezujućih učinaka predviđenog prijedloga.
            
         
         
            
               Prijedlog je u skladu s ciljem Unije u okviru zelenog plana da se smanji onečišćenje i poboljša zaštita okoliša. Stoga se predlaže da Unija podrži donošenje predviđenog akta.
            
            
               4.Pravna osnova
            
            
               4.1.Postupovna pravna osnova
            
            
               4.1.1.Načela
            
            
               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.
            
            
               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. 
            
            
               4.1.2.Primjena na ovaj predmet
            
            
               Sastanak ugovornih stranaka Barcelonske konvencije i njezinih protokola instancija je osnovana na temelju sporazuma, Barcelonske konvencije.
            
            
               Predviđenim aktom donijet će se izmjene regionalnog plana za gospodarenje morskim smećem u Sredozemlju te je on stoga akt koji proizvodi pravne učinke. 
            
            
               Predviđenim aktom ne dopunjuje se niti mijenja institucionalni okvir Barcelonske konvencije ni njezinih protokola.
            
            
               Stoga je postupovna pravna osnova za predloženu odluku članak 218. stavak 9. UFEU-a.
            
            
               4.2.Materijalna pravna osnova
            
            
               4.2.1.Načela
            
            
               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojem se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.
            
            
               4.2.2.Primjena na ovaj predmet
            
            
               Glavni cilj i sadržaj predviđenog akta odnose se na zaštitu okoliša.
            
            
               Stoga je materijalna pravna osnova predložene odluke članak 192. stavak 1. UFEU-a.
            
            
               4.3.Zaključak
            
            
               Pravna osnova predložene odluke trebao bi biti članak 192. stavak 1. UFEU-a u vezi s člankom 218. stavkom 9. UFEU-a.
            
            
               2021/0354 (NLE)
            
         
         
            
               Prijedlog
            
            
               ODLUKE VIJEĆA
            
            
               o stajalištu koje treba zauzeti u ime Europske unije u okviru Konvencije o zaštiti morskog okoliša i obalnog područja Sredozemlja („Barcelonska konvencija”) u pogledu donošenja Odluke donošenju izmjena regionalnog plana za gospodarenje morskim smećem u Sredozemlju u okviru članka 15. Protokola o zaštiti Sredozemnog mora od onečišćavanja iz izvora i djelatnosti na kopnu („Protokol o onečišćavanju s kopna”)
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
            
            
               uzimajući u obzir prijedlog Europske komisije,
            
            
               budući da:
            
            
               (1)Izmijenjeni Protokol o zaštiti Sredozemnog mora od onečišćavanja iz izvora i djelatnosti na kopnu („Protokol o onečišćavanju s kopna”) Unija je sklopila Odlukom Vijeća 1999/801/EZ
                  2
               , a stupio je na snagu 11. svibnja 2008. 
            
            
               (2)U skladu s člankom 15. Protokola o onečišćavanju s kopna, na sastanku ugovornih stranaka Barcelonske konvencije i njezinih protokola mogu se donositi regionalni akcijski planovi koji sadržavaju mjere i rokove za njihovu provedbu.
            
            
               (3)Na svojem 22. sastanku, koji će se održati od 7. do 10. prosinca 2021., ugovorne stranke Barcelonske konvencije i njezinih protokola trebaju donijeti izmjene regionalnog plana za gospodarenje morskim smećem u Sredozemlju u okviru članka 15. Protokola o onečišćavanju s kopna. Predviđenim aktom pružit će se nove definicije i proširiti područje primjene mjera u četiri glavna područja (gospodarski instrumenti, kružno gospodarstvo za plastiku te kopneni i morski izvori morskog smeća).
            
            
               (4)Potrebno je utvrditi stajalište koje treba zauzeti u ime Unije na sastanku ugovornih stranaka Barcelonske konvencije i njezinih protokola jer će se Odlukom donijeti izmjene regionalnog plana za gospodarenje morskim smećem u Sredozemlju, koji je obvezujući za Uniju u skladu s člankom 15. stavkom 3. Protokola o onečišćavanju s kopna.
            
            
               (5)Budući da je predviđeni regionalni plan u skladu s ambicijom Unije da smanji onečišćenje i poboljša zaštitu okoliša, predlaže se da Unija podrži donošenje Odluke,
            
            
               DONIJELO JE OVU ODLUKU:
            
            
               Članak 1.
            
            
               Stajalište koje treba zauzeti u ime Unije na 22. sastanku ugovornih stranaka Barcelonske konvencije i njezinih protokola jest da se podržava donošenje Odluke o izmjeni regionalnog plana za gospodarenje morskim smećem u Sredozemlju u okviru članka 15. Protokola o zaštiti Sredozemnog mora od onečišćavanja s kopna („Protokol o onečišćavanju s kopna”).
            
            
               Članak 2.
            
            
               Ova je Odluka upućena Komisiji.
            
            
               Sastavljeno u Bruxellesu,
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 322, 14.12.1999., str. 18.–31.
               
               
                  
                     (2)
                  
                        SL L 322, 14.12.1999., str. 18.–31.